Academia

Academia oli kirjastus, mis tegutses aastatel 1921–1929 Petrogradis (Leningradis) ja 1929–1937 Moskvas. 

Kirjastus paistis silma kvaliteetsete kirjandusklassika väljaannete ja illustratsioonidega. Kaastööliste seas oli palju tuntud tõlkijaid ja kunstnikke.  

 Ajalugu 
pisi|"Lugu Igori sõjaretkest". Tiitelleht Palehhi kujunduses
Algul oli see Petrogradi ülikooli juures tegutsenud filosoofiaseltsi kirjastus. See juba ammu tegutsenud selts otsustas 1921. aastal anda välja juba ammu kavas olnud Platoni teoste kogu uute tõlgete ja kommentaaridega. Aleksandr Krolenko valis kirjastuse nimeks Platoni kooli nime ning otsustas kõrgelennulisuse vältimiseks kirjutada seda ladina tähtedega.   

See registreeriti 31. detsembril 1921 osaühinguna. Asutamisest kuni 1929. aastani juhtis seda Aleksandr Krolenko, seejärel 1932. aastani Ilja Jonov, hiljem Lev Kamenev (kuni tema arreteerimiseni 1934) ning Jakov Janson (Jēkabs Jansons; 1935–1937).

Toimetusnõukokku kuulusid Sergei Žebeljov, Adrian Frankovski, Nikolai Boldõrev, Lev Karsavin ning teised ajaloolased, filosoofid ja kirjandusteadlased. 1923. aasta lõpus anti kirjastus üle Riiklikule Kunstide Ajaloo Instituudile endise koosseisuga ja autonoomiaga. Sel perioodil anti välja raamatuid kirjanduse ja kunsti teooriast ja ajaloost, 1927. aastast ilmus sari "Maailmakirjanduse aarded" (Сокровища мировой литературы), pisut hiljem hakkasid ilmuma sarjad "Kirjandusliku, ühiskondliku, kunstilise olustiku ja kunsti mälestised" (Памятники литературного, общественного, художественного быта и искусства) ja "Teatrimemuaarid" (Театральные мемуары).

Erilist tähelepanu pöörati kirjastuses Academia raamatute kujundusele. "Robinson Crusoe" ja "Gulliveri reisid" anti välja Grandville'i illustratsioonidega, "Noore Wertheri kannatused" Daniel Nikolaus Chodowiecki illustratsioonidega. Kirjastuse raamatuid illustreerisid Leningradi kunstnikud Nikolai Akimov, Veniamin Belkin, Jevgeni Beluhha, Mark Kirnarski, Vladimir Konaševitš, Aleksandr Leo, G. P. Ljubarski, Dmitri Mitrohhin ja paljud teised. Hiljem liitusid Moskva kunstnikud. Книги издательства «Academia», Ивановская областная библиотека для детей и юношества, vaadatud 17.3.2025. Arhiveeritud 

1929. aastal viidi Academia Leningradist üle Moskvasse ja muudeti riiklikuks aktsiaseltsiks. Toimetusnõukogu esimeheks sai Maksim Gorki.

Kirjastus Academia lakkas olemast järgmisel päeval pärast Jakov Jansoni arreteerimist 1937. aastal; siis ühines ta lõplikult Goslitizdatiga (praegu Hudožestvennaja Literatura).

 Logo 
pisi|Academia logo. Kunstnik G. P. Ljubarski
G. B. Ljubarski tehtud logo ilmus esimest korda Platoni kogutud teoste 1. köites.

 Väljaanded 
Kirjastuse esimene raamat oli Faddei Zelinski (Tadeusz Zieliński) raamat "Hellenismi religioon" (Религия эллинизма; 1922). 1927. aastal hakkas ilmuma sari "Maailmakirjanduse aarded". Ilmusid Giovanni Boccaccio "Dekameron", "Gulliveri reisid" ning "Tuhande ja ühe öö" esimene köide. Anti välja 38 sarja ning üle tuhande väljaande, enamik võrdlemisi väikeses tiraažis.  

Tänapäeval on Academia väljaannetel suur antikvaarne väärtus. Academia raamat maksab keskeltläbi 30–120 USA dollarit.

 Viited 

Kirjandus
Острой О. С. Издательство «Academia». – Книга. Исследования и материалы, vihik 18, М. 1969, lk 155–174.
 Милашевский В. Моя работа в издательстве «Academia».
 Власов В. Г.. «Academia». – Власов В. Г. Новый энциклопедический словарь изобразительного искусства, 10 kd, СПб.: Азбука-Классика, kd I, 2004, lk 110–111.
 В. В. Крылов, Е. В. Кичатова. Издательство "Academia": люди и книги. 1921 - 1938 - 1991, 2004.

 Välislingid 
 Kirjastuse Academia teemaline veebisait väljaannete kataloogiga.

Kategooria:Kirjastused